Frank Vatrano

Frank Vatrano (sündinud 14. märtsil 1994 Springfieldis Massachusettsis) on USA jäähokimängija, kes mängib NHL-i klubis Anaheim Ducks ründajana paremäärel.

Vatrano kuulus karjääri alguses USA noorte jäähokimängijate programmi ja noortevõistkonda Boston Junior Bruins. Aastatel 2013–2015 mängis ta Massachusetts Amhersti Ülikooli jäähokimeeskonnas.

2015. aasta märtsis sõlmis ta kolmeaastase lepingu NHL-i klubiga Boston Bruins. Hooaja 2014/15 lõpus debüteeris ta American Hockey League'is (AHL) Boston Bruinsi tütarklubis Providence Bruins. NHL-is debüteeris ta 7. novembril 2015 mängus Montreal Canadiensi vastu ja lõi selles mängus ka värava. Esimese kübaratriki tegi ta NHL-is sama aasta 18. detsembril mängus Pittsburgh Penguinsi vastu. Hooajal 2015/16 lõi ta NHL-is 39 mänguga kaheksa väravat ja andis kolm väravasöötu. NHL-i kõrvalt mängis ta lisaks AHL-is, kus ta lõi 36 mänguga 36 väravat ja andis 19 väravasöötu. Koos San Antonio Rampage'i mängija Mikko Rantaneniga jäi ta jagama AHL-i hooaja parimale uustulnukale antavat Dudley Garrett Memorial Awardi. Väravate arvestuses oli Vatrano liigas esikohal ja pälvis sellega Willie Marshall Award'i. Hooajal 2016/17 lõi Vatrano NHL-is 44 mänguga kümme väravat ja andis kaheksa väravasöötu.

2018. aasta veebruaris kaubeldi Vatrano Bruinsist Florida Panthersi."Florida Panthers Acquire Forward Frank Vatrano from Boston Bruins". NHL.com. 22.2.2018. Vaadatud 10.5.2022 2018/19 tegi ta NHL-is oma seni kõige resultatiivsema hooaja (24+15) ning pikendas hooaja lõpus klubiga lepingut kolme aasta võrra.

2022. aasta märtsis kaubeldi Vatrano Panthersist New York Rangersisse."Rangers Acquire Frank Vatrano". nhl.com. 16.3.2022. Vaadatud 10.5.2022 Selle hooaja väljalangemismängudes kogus ta 20 mänguga 13 punkti (5+8) ja jõudis Rangersiga Idakonverentsi finaali, kuid temaga uut lepingut ei sõlmitud.

2022. aasta juulis sõlmis ta kolmeaastase lepingu Anaheim Ducksiga.

2012. aastal tuli Vatrano USA kuni 18-aastaste koondisega omavanuste maailmameistriks. USA jäähokikoondise koosseisus on ta osalenud 2016. ja 2019. aasta maailmameistrivõistlustel.

 Viited 

 Välislingid 
 Frank Vatrano NHL.com lehel
 Frank Vatrano hockeydb.com lehel

Kategooria:Ameerika Ühendriikide jäähokimängijad
Kategooria:Boston Bruinsi mängijad
Kategooria:Florida Panthersi mängijad
Kategooria:New York Rangersi mängijad
Kategooria:Anaheim Ducksi mängijad
Kategooria:Sündinud 1994